**ОУ „ХРИСТО БОТЕВ“ – ГР. ДОБРИЧ**

Ул. „Цар Самуил“ №14

**КРИТЕРИИ**

**ЗА ОЦЕНЯВАНЕ НА УЧЕНИЦИТЕ В ОБУЧЕНИЕТО ПО БЕЛ 5. – 7. КЛАС**

**1. Основни положения:** Критериите за оценяване на учениците в обучението по български език и литература в прогимназиален етап са разработени на основание на чл. 22, ал. 2, т. 2; чл. 77, ал. 1, т. 1; чл. 117, 118, 120 от Закона за предучилищното и училищното образование; чл. 9 от Наредба №11 за оценяване на резултатите от обучението на учениците и отговарят на критериите, които експертите по БЕЛ изискват при оценяването на общинския кръг на олимпиадата.

**Оценка „отличен (6)“:**

Задълбочено познаване на художествения текст, културните, литературните, езиковите факти; системни знания; широка езикова, литературна култура; мирогледна широта и верен естетически подход към третираните литературни и други факти; умение отговорът да се построява логично и последователно; проявена лична позиция, самостоятелност, лексикална и граматическа култура на речта; убедителност, изразителност и възможност за лично мнение при интерпретиране на художествения текст.

**Оценка „много добър (5)“:**

Допуснати незначителни неточности или несъществени отклонения при обяснението на езиковите и литературните факти; липса на изчерпателност в отговора, аргументацията или изводите; несъществени (композиционни) пропуски.

**Оценка „добър (4)“:**

Непълнота на езиковите или литературните знания; недостатъчно убедително построяване на отговора; недостатъчно приведени доказателства; неточно опериране с езиковите или литературно-теоретичните понятия и категории; неспазване на езиковите норми; недостатъчна изразителност на речта.

**Оценка „среден (3)“:**

Съществени празноти в знанията за езика, художествения текст и литературните факти; сериозна непоследователност в логиката на отговора; ограничено прилагане на литературно-теоретическите знания или езиковата терминология; несамостоятелност на позициите, несигурност в крайните изводи; важни неточности от лексикален, граматичен и друг характер в речта на ученика; неувереност и празноти при изпълнено наизуст стихотворение.

**Оценка „слаб (2)“:**

Определено непознаване на езиковите и литературните факти; неспособност да се построи логичен отговор; слаба езикова грамотност; груби нарушения на нормите за правилна устна реч.

**2. Съдържателна характеристика на изпитванията:**

– изпитване върху степента на усвояване на учебното съдържание, предвидено в програмата за учебната година на съответния клас;

– трайност и приложимост на усвоеното учебно съдържание;

– тежестта на задачите, свързани със стари знания, не трябва да е по-голяма от 20% при формирането на оценката;

– изпълнимост на изпитния материал чрез комбинация от задачи за знание, разпознаване и прилагане.

**3. Качествена характеристика на изпитванията:**

– критерии за оценяване на устни и писмени изпитвания съобразно учебното съдържание, предвидено в учебната програма;

– скала за оценяване;

– рецензия – устна или писмена, която дава мнение за три компонента от изявата на ученика: 1) положителен отзив – конкретна характеристика какво от изпитваното учебно съдържание е овладяно от ученика; 2) отрицателен отзив – конкретна характеристика какво не е овладяно; 3) коригиращ отзив – препоръки за преодоляване на пропуските.